**Kataga ng Buhay**

**Abril 2019**

**“Kung akong Panginoon ninyo at Guro ay naghugas ng inyong mga paa, dapat din kayong maghugasan ng paa.”  (Jn 13:14)**

 Habang ginugunita ang mga huling oras na kasama si Hesus bago Siya namatay, itinuon ni San Juan ang pansin sa paghuhugas ng mga paa. Sa mga bansa sa Sinaunang Silangan, ito ay isang tanda ng pagsalubong na kadalasang ginagawa ng mga alipin sa mga bisitang naglakbay sa maalikabok na daan.

 Ito ang dahilan kung bakit sa simula ay hindi hinayaan ng mga alagad na hugasan ng kanilang Guro ang kanilang mga paa, subalit ipinaliwanag Niya:

**“Kung akong Panginoon ninyo at Guro ay naghugas ng inyong mga paa, dapat din kayong maghugasan ng paa.”**

 Sa pamamagitan ng napaka-makahulugang larawang ito, ipinahayag ni San Juan ang kabuuan ng misyon ni Hesus: Siya na Panginoon at Guro ay naging bahagi ng kasaysayan ng sangkatauhan upang makatagpo ang bawat tao, paglingkuran tayo at makatagpo nating muli ang ating Ama.

 Sa bawat araw ng Kanyang buhay sa mundo, isinantabi ni Hesus ang lahat ng palatandaan ng Kanyang kadakilaan, at noong gabing iyon, inihanda Niya ang sarili upang ialay ang buhay sa krus. At noon Niya ibinigay sa Kanyang mga alagad, bilang pamana, ang mga katagang ito na napakahalaga sa Kanya.

**“Kung akong Panginoon ninyo at Guro ay naghugas ng inyong mga paa, dapat din kayong maghugasan ng paa.”**

 Malinaw at payak ang paanyayang ito, madaling unawain at kaagad maisasabuhay sa anumang kalagayan at sa lahat ng kontekstong panlipunan o kultura.

 Matapos tanggapin ng mga Kristiyano ang pahayag ng pag-ibig ng Diyos sa pamamagitan ng buhay at salita ni Hesus, ngayon ay may “utang” sila sa kanilang kapwa: ang tularan si Hesus sa pagtanggap at paglilingkod sa bawat kapwa, at sa ganoon ay maging mga sugo ng Pag-ibig. Nais nilang gawin ang ginawa ni Hesus:  una, magmahal sa kongkretong pamamaraan, at pagkatapos ay samahan ito ng mga salitang nagbibigay ng pag-asa at kapatiran.

 Ang ating pagsasabuhay ay higit na makabuluhan kung malaya at walang pag-iimbot na ibabaling ang ating pansin sa mga dukha, habang tinatalikdan ang paninilbi sa mga taong makapangyarihan at sikat.

 Kahit na tayo ay nahaharap sa mga masalimuot at masasaklap na pangyayaring hindi natin saklaw, kaya rin natin at dapat nating gawin ang “makakabuti” sa lipunan. Makilahok tayo nang ganap, nang may kagandahang-loob, pananagutan at walang hinihintay na anumang gantimpala.

 Hinihiling din ni Hesus na magbigay patotoo tayo sa pagmamahalan hindi lamang sa lahat ng ating ginagawa, hindi lamang sa personal na paraan kundi bilang isang pamayanan, isang bayan ng Diyos na ang pangunahing batas ay ang pagmamahalan.

**“Kung akong Panginoon ninyo at Guro ay naghugas ng inyong mga paa, dapat din kayong maghugasan ng paa.”**

Matapos banggitin ang mga salitang ito, idinagdag din ni Hesus: “Binigyan ko kayo ng halimbawa, at ito’y dapat ninyong tularan. Kung nauunawaan ninyo ang mga bagay na ito, at inyong gagawin, mapapalad kayo” [[1]](#endnote-1).

 Sa pagninilay sa katagang ito ng Ebanghelyo, isinulat ni Chiara Lubich: “Mapapalad kayo...  Isa sa itinuring at itinuro ni Hesus upang kilalaning mapapalad ay ang paglilingkod at ang pagmamahalan sa isa’t isa na ginawa Niya sa nakakabagabag na paraan.

 Paano natin isasabuhay ang katagang ito? Hindi hinihingi ni Hesus na parang bulag na tularan natin Siya sa Kanyang ginawa, kahit na ito ay mananatiling isang maningning at di-mapantayang halimbawa. Tularan si Hesus ay nangangahulugan na maunawaan natin na ang buhay-Kristiyano ay may katuturan kung tayo ay mabubuhay “para” sa iba, kung ituturing natin na ang dahilan ng ating buhay ay paglilingkod sa kapwa at gawin itong batayan ng ating buong buhay. Matutupad natin ang pinakananais ni Hesus sa Kanyang puso. Maisasabuhay natin ang Ebanghelyo at tayo ay magiging mga tunay na mapapalad.” [[2]](#endnote-2)

 Letizia Magri

1. 1 Cf. Jn 13:15-17. [↑](#endnote-ref-1)
2. C. Lubich, Word of Life April 1982 in: Words of Life edited by Fabio Ciardi (Works of Chiara Lubich 5, Città Nuova, Rome 2017), pp. 233, 235. [↑](#endnote-ref-2)